El Ple aprova la nova Ordenança Municipal sobre Benestar, Sanitat i Protecció Animal
2025-07-24

El Ple Municipal de l’Ajuntament de Burjassot, en la seua sessió ordinària de novembre celebrada dimarts passat dia 29, va aprovar l’Ordenança Municipal reguladora sobre Benestar, Sanitat i Protecció Animal. La norma municipal que regirà els assumptes relacionats amb la protecció, la salut, la sanitat i el benestar dels animals, així com la seua relació amb les persones, es va aprovar amb els vots a favor dels grups municipals PSOE, Compromís, Esquerra Unida, PP, Ciutadanos i l’abstenció de Totes amb Burjassot.

L’ordenança, que ara se sotmet al tràmit d’exposició pública, per a la presentació d’al·legacions, pot llegir-se i consultar-se en el portal de transparència de l’Ajuntament de Burjassot. La norma municipal consta de nou capítols i, en el seu preàmbul, destaca que la Declaració Universal dels Drets dels Animals, proclamada el 15 d’octubre de 1978 i aprovada per l’ONU, assenta de manera ostensible el reconeixement de tot animal com a posseïdor de drets, establint, en el seu Article 1, que tots els animals naixen iguals davant la vida i tenen els mateixos drets a l’existència. Així mateix, el preàmbul destaca que el Tractat d’Amsterdam de 1997 ja va reconèixer als animals com “éssers dotats de sensibilitat”.

La nova Ordenança, que revisa i millora l’anterior en tant que amplia el grau de protecció i benestar animal en el municipi, té com a objectiu principal fixar la normativa que regule les interrelacions entre les persones i els animals, tant d’espècies de companyia com de qualsevol altra aptitud, fent compatible la protecció, la sanitat i el benestar animal, amb els possibles riscos per a la higiene ambiental, la salut i la seguretat de persones i béns. Al mateix temps, amb la nova Ordenança es pretén aconseguir el màxim nivell de protecció i benestar dels animals, garantir una tinença responsable i la màxima reducció de les pèrdues i abandons, així com fomentar la participació ciutadana en la defensa i protecció dels animals.

La regidora de Benestar Animal, Olga Camps Contreras, impulsora de la nova ordenança, ha agraït el suport que la norma ha rebut de la resta de grups de la Corporació Municipal i, al mateix temps, anima a la ciutadania a aportar les seues idees i suggeriments a través del correu electrònic transparencia@ayto-burjassot.es .